Poroci Miamija

**Poroci Miamija** (eng. *Miami Vice*) je američka kriminalistička TV-serija koju je režirao Michael Mann za NBC televizijsku kuću. Serija je stekla popularnost širom svijeta, glavne uloge su tumačili Don Johnson kao James "Sonny" Crockett i Philip Michael Thomas kao Ricardo "Rico" Tubbs koji su bili policijski detektivi u Odjelu za poroke. NBC je emitirao 5 sezona serije u periodu od 1984. do 1990.  "Poroci Miamija" su jedna od prvih serija koja se emitirala u stereo zvuku.

## Nastanak
Najzaslužniji za nastanak TV-serije bio je Brandon Tartikoff, direktor Odjela za zabavni program NBC-ja, kome je palo na pamet da napravi policijsku seriju koja bi se sadržajem i stilom razlikovala od TV-serija koje su dominirale tadašnjim programom. Svoju zamisao je napisao na salaveti u obliku riječi "MTV policajci" te dostavio svom suradniku Anthonyju Yerkovichu, bivšem izvršnom producentu popularne policijske serije Hill Street Blues. Yerkovich je došao na ideju da snimi film o paru policajaca iz Miamija. Umjesto filma snimljena je serija. Miami mu je pao na pamet zbog toga što je cijeli grad tokom 1970-ih i 1980-ih ubirao poreze od kokaina, oko 3/4 banaka poslovalo je "prljavim novcem" te su se događali sukobi Kubanaca i Amerikanaca.

## Odabir uloga
Nick Nolte i Jeff Bridges su bili razmatrani za ulogu Sonnyja Crocketta, ali odbili su je jer tada filmskim glumcima nije bilo isplativo otići s filma na televiziju. Nakon 2 puta odgođenog pilota i kandidata, izabrani su Don Johnson i Philip Michael Thomas. Producenti nisu imali baš previše razumijevanja za tada 35-godišnjeg Johnsona zbog par prethodnih neuspješnih pilota. Nakon dvije sezone, Johnson je bio spreman otići te je već uloga bila ponuđena Marku Harmonu, ali se ipak predomislio i ostao do samog kraja. To mu se i isplatilo, jer 1986. godine dobija Zlatni globus za najbolju mušku ulogu u televizijskim serijama.

## Muzika 
Muzika je igrala veoma važnu ulogu u serijalu po čemu je ta serija i poznata. Glavna tema serije je instrumentalna synthpop muzika (tada veoma popularna) Jana Hammera, koja je nagrađena Grammyjem 1986. godine, dvaput nominirana za Emmy, 1985. i 1986. te je vladala top listom u SAD-u. Osim toga, u seriji se pojavljivala muzika grupa i pjevača "novog vala", kao što su: Phil Collins, Depeche Mode, U2, Tina Turner, ZZ Top i drugi. Za korištenje pjesama u serijalu producenti su znali plaćati i po 10.000$. Godine 1987. izlazi još jedan hit Jana Hammera, synthopop instrumental ''Crockett's theme'', koji je postao broj 1 u Evropi iste godine.

## Likovi
James „ Sonny “ Crockett (Don Johnson) je bivša studentska nogometna zvijezda, ali je zadobio ozljede zbog koje je rano okončao sportsku karijeru. Odslužio je dvije ture u Vijetnamu - ili kako ga on naziva, 'Jugoistočnoj azijskoj konferenciji'. 1974. godine pridružuje se policijskom Metro-Dade odjelu u Miamiju, a kasnije postaje tajni istražitelj u Odjelu za poroke. Posjeduje Ferrari Daytona Spyder (kasnije Ferrari Testarossu), moćni gliser "Scarab" i jedrilicu na kojoj živi sa svojim ljubimcom aligatorom Elvisom. Rastavljen je od bivše supruge Caroline i ima sinčića Billyja.

Ricardo 'Rico' Tubbs (Michael Philip Thomas) - Tokom istrage kolumbijskog dilera Estebana Calderobnea u eksploziji automobilske bombe gine Sonnyjev partner. Tu na scenu nastupa njujorški policijski agent Tubbs, koji želi osvetiti ubistvo brata. Crockett i Tubbs uspijevaju uhapsiti Caleronea, ali on plaća jamčevinu od dva miliona dolara i bježi. Na kraju Crockett nagovara Tubbsa da se preseli u Miami i pridruži mu se u potrazi za narkobossom. On se pridružuje odjelu i postaje Crockett stalni partner.

Poručnik Martin Castillo (Edward James Olmos)- voditelj u Odjela za poroke. Vrlo je šutljiv čovjek i živi povučeno izvan posla. Tokom Vijetnamskog rata bio je DEA-in agent u Zlatnom trouglu jugoistočne Azije i oštro se protivio CIA-noj trgovini heroinom za finansiranje rata.

Gina Calabrese (Saundra Santiago) - neustrašiva istražiteljica u Odjelu za poroke i Trudyna partnerica. Nakon Crockettovog razvoda, imala je kratku romansu s njim, a nakon prekida, ostali su dobri prijatelji.

Trudy Joplin (Olivia Brown) - istražiteljica u Odjelu za poroke i Ginina partnerica. Iako izvana djeluje čvrsto, često se zbog prirode posla osjeća loše iznutra.

Stanley "Stan" Switek (Michael Talbott) -istražitelj i suradnik Sonnyja i Rica. Veliki je slušalac Elvisa Presleya.

Larry Zito (John Diehl) - Stanov partner i istražitelj u Odjelu za poroke. Često provodi vrijeme sa Stanom zbog toga što su često zaduženi za zašttitu svjedoka i uvijek služe kao pojačanje Gini i Trudy.

## Moda 
Moda je igrala važnu ulogu u popularnosti serije. Gledaoci ovog serijala pamte Dona Johnsona kako je hodao u mokasinama na bosoj nozi, majicama i hlačama te sakoima u pastelnim bojama. Producent Michael Mann želio je učiniti seriju različitom od konkurentskih serija drugih programa, prikazati policajce sa stilom, skupim autima i satovima, u čemu je i uspio. Odjeću su dizajnirali najskuplji kreatori i modne kuće kao što su: Giorgio Armani, Hugo Boss, Gianni Versace i dr. Sam Gianni Versace je rekao: *Prvu osobu koju sam odjenuo u Miamiju bio je Don Johnson.*
Moda u seriji je ostavila dubok trag u modi 1980-ih, koja je još aktuelna i danas. Također, Ray-Ban svoje, tada veoma nepopularne modele sunčanih naočala 'Wayfarer' promovira tokom serijala i prodaje ih kasnije u više od 10 miliona primjeraka.

## Automobili 
200px|desno|mini|Replika Ferrari Daytona Spydera koji je vozio Don Johnson u seriji "Poroci Miamija"
U seriji su prikazivani brojni evropski automobili, a veoma malo američkih. Sonny Crockett vozi crni Ferrari Daytona Spyder 365 GTS/4 (kopija) do kraja 1986. kada u jednoj od epizoda biva raznesen.

U međuvremenu je Enzo Ferrari optužio produkciju da prodaje lažne kopije Ferrarija. Ferrari je pristao povući tužbu ako se maknu kopije iz serijala. Sonny u jednoj od sljedećih epizoda dobiva novi bijeli Ferrari Testarossa, kojeg je vozio do kraja serijala, a koji je producentima darovao Enzo Ferrari.

## Reference
Kategorija:Američke TV-serije
Kategorija:Američke TV-serije sa početkom prikazivanja 1984.
Kategorija:Američke kriminalističke serije iz 1980-ih
Kategorija:Američke kriminalističke serije iz 1990-ih
Kategorija:Američke TV-serije iz 1990-ih
Kategorija:Američke TV-serije iz 1980-ih
Kategorija:Serije mreže NBC